INNIBOS SE HART IS VIR EN IN DIE GEMEENSKAP - Innibos
Innibos en die gemeenskap van Mbombela (Nelspruit) is sestien jaar reeds onlosmaaklik deel van mekaar. Daar word deurlopend en deur verskeie gemeenskaps- en verrykingsprojekte teruggeploeg in die gemeenskap.
Met elke jaar se kunstefees word die kollekte wat tydens die Innibos Sondagaand se Loof Hom Innibos-konsert opgeneem word, ingesamel om te help om nood te verlig. Vanjaar se kollekte sal aan Pro-Gracia skool en Rustig Ouetehuis in Witrivier geskenk word.
Die Innibos Meridian Karino Onderwys-trustfonds help 20 leerders uit minderbevoorregte gemeenskappe deur hulle skool- en koshuisgelde te betaal sowel as hulle uniforms en ander benodighede. Die leerders word deur 'n mentorskap-program bygestaan en tot dusver is besondere prestasies deur die leerders behaal. Verskeie maatskappye is hierby betrokke en die winste van die Sunbake Innibos Gholfdag word ook aan hierdie trustfonds geskenk.
Vir ontluikende talent en toekomstige kunstenaars is deelname aan die Laeveld Eisteddfod meermale die eerste blootstelling aan verskillende kuns genres. Innibos is die hoofborg van hierdie besondere toonvenster waaraan talle kinders van alle ouderdomme deelneem.
Van Innibos se bestuurslede is aktief betrokke by verskeie KANSA-projekte soos Relay For Life en Night of a Thousand Stars asook by ander organisasies soos ProLife, 'n dierewelsynorganisasie. Jaarliks neem die bestuurslede ook aktief deel aan Mandela-dag, en talle opruim-aksies.
Die fees skep jaarliks meer as 1000 tydelike werksgeleenthede vir werkloses en studente, en is 'n belangrike rolspeler om die plaaslike ekonomie te bevorder. Volgens 'n amptelike ekonomiese impakstudie wat deur die NWU onderneem word, is die ekonomiese inspuiting van Innibos jaarliks meer as R80 Miljoen.
Dit is Innibos se oortuiging dat 'n gemeenskap se groei en bemagtiging juis deur die gemeenskap bepaal word, en daarvoor is die bestuur altyd vuur en vlam!